Satakunnan ammattikorkeakoulu

**Satakunnan ammattikorkeakoulu** (lyh. **SAMK**) () on Satakunnan alueella toimiva ammattikorkeakoulu. Sillä on kampukset Porissa, Raumalla, Huittisissa ja Kankaanpäässä.

Satakunnan ammattikorkeakoulussa on noin 7&nbsp;400 opiskelijaa ja noin 550 työntekijää. SAMKissa voi suorittaa ammattikorkeakoulututkinnon yli 20 koulutusohjelmassa ja ylemmän ammattikorkeakoulututkinnon yli 10 koulutusohjelmassa. Näiden lisäksi kokonaan englanninkielellä suoritettavia AMK-tutkintoja on kahdeksan ja ylempiä AMK -tutkintoja yksi. AMK-tutkinnon suorittaa vuosittain noin tuhat opiskelijaa.

## Historia

### 1992–2009

Satakunnan väliaikainen ammattikorkeakoulu aloitti toimintansa syksyllä 1992. Kokeiluun osallistui Porin teknillinen oppilaitos, Porin kauppaoppilaitos, Porin hotelli- ja ravintolaoppilaitos, Porin terveydenhuolto-oppilaitos, Rauman kauppaoppilaitos, Etelä-Satakunnan kauppaoppilaitos ja Pohjois-Satakunnan kauppaoppilaitos. Koulun 1364 aloituspaikasta 729 kuului kauppaoppilaitoksille. Kokeilua johti rehtori Tauno Miikkulainen. Koulutusta annettiin neljällä opetusalalla neljällä paikkakunnalla, Porissa, Raumalla, Huittisissa ja Kankaanpäässä. 

Opiskelijoiden yrittäjyysvalmennukset aloitettiin vuonna 1996. 

Vuonna 2003 SAMK:ssa opiskeli vuosittain 5800 päiväopiskelijaa ja työn ohessa opiskelevaa 700 aikuisopiskelijaa. Oppilaitoksessa toimi muista ammattikorkeakouluista poiketen opiskelijoille suunnattu yrityskiihdyttämö, ei valmistuneille tarkoitettu yrityshautomo.

### 2010–2019
Lokakuussa 2010 Yle julkaisi valtakunnallisen vertailun, jossa oli mukana 25 ammattikorkeakoulua. SAMK menestyi siinä keskimääräistä huonommin lähes kaikilla osa-alueilla. Opetusta kuvailtiin kalliiksi ja tehottomaksi. Opiskelijoiden rekrytoinnissa oppilaitos oli parhaiden joukossa. 

Lokakuussa 2011 SAMK:n rehtorina aloitti Juha Kämäri. Ammattikorkeakoulussa oli 6500 opiskelijaa ja 500 työntekijää.

Tammikuusta 2012 lähtien maakunnallisen Satakunnan ammattikorkeakoulun ylläpidosta on vastannut Satakunnan ammattikorkeakoulu Oy, jonka omistajina on sekä kuntia että elinkeinoelämän järjestöjä.

Maaliskuussa 2014 Citycon voitti Porin kaupungin järjestämän kampushankkeen kilpailutuksen. Citycon tarjosi tilaksi Asema-aukiota Porin keskustasta, Hartela ja Skanska tarjosivat rakennuspaikaksi Aviapori-aluetta lentoaseman läheltä. Cityconin kanssa tehtiin 20 vuoden vuokrasopimus. Rakentaminen aloitettiin alkuvuonna 2015. Tilojen arvioitiin valmistuvan toukokuussa 2017. Kesäkuussa Citycon myi rautatieaseman vieressä sijaitsevan kampuskiinteistön ruotsalaiselle Hemsö-kiinteistösijoitusyhtiölle, jolle tilat luovutettiin tilojen valmistuttua. Hemsöllä oli entuudestaan 17 oppilaitos- ja hoivapalvelukiinteistöä Suomessa.

Marraskuussa 2015 kerrottiin, että Porissa aloitetaan konetekniikan ja automatiikan ja robotiikan diplomi-insinöörien koulutus osana Turku Future Technologies -yhteistyötä. TFT-verkostoon kuului kahdeksan suomalaista yliopistoa ja ammattikorkeakoulua. 

Porin uusi kampus siirtyi SAMK:n haltuun toukokuussa 2017, avajaisia siellä vietettiin saman vuoden syksyllä. Kampuksella oli noin 3500 opiskelijaa, jotka opiskelivat liiketaloutta, matkailua, sosiaali- ja terveysalaa sekä tekniikkaa. Ammattikorkeakoululakia muutettiin ja ammattikorkeakoulut velvoitettiin perimään lukuvuosimaksut EU- tai ETA-alueen ulkopuolelta tulevilta opiskelijoilta. SAMKissa oli keväällä 2016 kirjoilla 160 EU/ETA-alueen ulkopuolelta, eniten heitä oli tullut Nepalista ja Vietnamista. Uudessa koulutusohjelmassa alettiin kouluttaa yrittäjiä.

Vuonna 2018 esitettiin, että Satakunnan ja Seinäjoen ammattikorkeakoulut liittyisivät Tampereen korkeakoulukonserniin. Vuonna 2019 SAMK:n pääomistajat, Porin ja Rauman kaupungit torjuivat ehdotuksen uusista omistusjärjestelyistä, mutta pitivät yhteistyötä tärkeänä sekä Tampereen että Turun suunnassa.

### 2020 –
SAMK siirtyi etäopetukseen maaliskuussa 2020 koronapandemian vuoksi. Toukokuussa kerrottiin, että tutkintomääriä ja kansainvälisten opiskelijoiden määrää nostetaan. Suomen hallitus myönsi lisätalousarviossa 2200 lisäaloituspaikkaa korkeakouluihin, SAMK sai paikoista 85. Kesäkuussa Porin kaupunki kertoi keskittävänsä elinkeinoelämän kehittämishankkeet jatkossa Satakunnan ammattikorkeakoululle. Aiemmin niistä oli vastannut kehitysyhtiö Prizztech Oy. Syksyllä toimittiin hybridimallilla, eli opiskelua järjestettiin sekä koulussa että etänä. Koulussa suoritettiin vuoden aikana 993 AMK-tutkintoa ja 165 ylempää AMK-tutkintoa. Edelliseen vuoteen verrattuna tutkintojen määrä kasvoi sadalla. 

Syksyllä 2021 SAMK:n toteutti koulutuksiaan sekä lähi- että etäopetuksena. Ensimmäisen ja toisen vuoden opiskelijoita koulutettiin pääosin kampuksilla.

Joulukuussa 2022 SAMK kertoi aloittavansa yhteistyön Vaasan yliopiston kanssa energia-alan robotiikasovelluksiin liittyvästä maisteriohjelmasta ja professuurista. Maisteriohjelmassa hyödynnetään  hybridiratkaisua, jossa sekä Vaasassa että Porissa on välillä luokkahuoneopetusta, välillä opetusta seurataan etänä.

Alkuvuonna 2024 SAMK solmi strategisen yhteistyösopimuksen Seinäjoen ammattikorkeakoulun ja Centria-ammattikorkeakoulun kanssa. Se oli tehnyt kummankin kanssa yhteistyötä aiemminkin, uusi sopimus kosketti kaikkien kolmen ammattikorkeakoulun yhteistyötä, johon liittyy sekä ristiin opiskelua että yhteisiä tutkimushankkeita. Syksyllä aloitettiin kaksi uutta insinöörikoulutusta, joista toinen keskittyi prosessi- ja materiaalitekniikkaan ja toinen elintarvikealaan. SAMKissa oli noin tuhat kansainvälistä opiskelijaa.

Keväällä 2025 SAMKin Porin kampuksella järjestettiin Euroopan hiukkastutkimuskeskus Cernin Spring Campus -seminaari, jossa etsittiin myös harjoittelijoita ja työntekijöitä Cerniin. Kyseessä oli ensimmäinen Cernin Suomessa järjestämä tapahtuma.

## Organisaatio
Ammattikorkeakoulun ylläpitäjä on Satakunnan ammattikorkeakoulu Oy. Ammattikorkeakoulun rehtorina ja toimitusjohtajana toimii Jari Multisilta.

Satakunnan ammattikorkeakoululla on kampukset Porissa, Raumalla, Huittisissa ja Kankaanpäässä. Vuonna 2023  Satakunnan ammattikorkeakoulussa oli yli 6&nbsp;700 opiskelijaa ja yli 500 työntekijää. SAMK kuuluu DIVERSE-allianssiin, johon kuuluu 12 korkeakoulua 11 EU-maassa.

Maakunnallisen Satakunnan ammattikorkeakoulun ylläpidosta vastaa Satakunnan ammattikorkeakoulu Oy, jonka omistajina on sekä kuntia että elinkeinoelämän järjestöjä. SAMK:n suurimmat kuntaomistajat ovat Pori (50 %), Rauma (23 %), Huittinen (5 %) ja Kankaanpää (2 %). Muita kuntaomistajia ovat Eurajoki, Eura, Harjavalta, Kokemäki, Laitila, Nakkila, Säkylä, Ulvila ja Uusikaupunki. Lisäksi myös Rauman kauppakamarilla, Satakunnan kauppakamarilla ja Satakunnan Yrittäjillä on kullakin noin 1,6 prosentin omistusosuus.

Vuonna 2025 SAMKin strategisia vahvuusaloja olivat:
#automaatio, robotiikka ja tekoäly ja
#ihmisen osallisuus ja toimintakyky 

Nouseviksi aloikseen se on määritellyt huoltovarmuuden ja tiedolla johtamisen. 

### Kampukset

Satakunnan ammattikorkeakoulu toimii Kuninkaisten kampuksella Huittisissa, Rauman kampuksella, Taidekoulun kampuksella Kankaanpäässä sekä Porin kampuksella. 

#### Porin kampus
Porin nykyinen kampus valmistui vuonna 2017 Asema-aukiolle rautatieaseman viereen ja korvasi aikaisemmat kampukset. Porin kampuskiinteistön on suunnitellut Arkkitehti Oy Asmala ja sen omistaa Hemsö Fastighets AB. Kampuksen 4200 opiskelijaa opiskelevat liiketaloutta, matkailua, sosiaali- ja terveysalaa sekä tekniikkaa. Tutkintoja voi suorittaa suomeksi ja englanniksi.

Kampuksen kahvilan yhteydessä sijaitsee 36 metriä pitkä Taidekäytävä, jossa esitellään esimerkiksi Kankaanpään taidekoulun opettajien ja oppilaiden teoksia. Talvisin kampuksen Atrium-aulatilassa sijaitsee kuvanveistäjä Kerttu Horilan Maire-veistos.

#### Rauman kampus
Rauman uusi, sataman läheisyydessä toimiva kampus otettiin käyttöön syksyllä 2015. Paikalla oli opiskeltu aiemmin merenkulkua ja liiketaloutta, uudistuksen jälkeen myös tekniikkaa ja hoitotyötä. Kampuksella toimii Merilogistiikan tutkimuskeskus. Kampuksella on 1500 opiskelijaa noin 50 kansallisuuden piiristä. Tutkinto-ohjelmista kuusi on englanninkielisiä. 

WinNovan kanssa on perustettu yhteinen koulutusyksikkö Rauma Maritime Training Center. Yhteisellä merikampuksella sijaitsee esimerkiksi robottiasema, eli oppimisympäristö esimerkiksi robotti- ja konenäkösovellusten käyttöön ja etäohjauksen harjoitteluun.

#### Kankaanpään taidekoulun kampus

SAMK Kankaanpään Taidekoulusta voi valmistua kuvataiteilijaksi (AMK). Taidekoulun perustivat kuvanveistäjä Kauko Räike ja taidemaalari Juhani Tarna vuonna 1965 Kankaanpään taideyhdistyksen aloitteesta. Koulu kunnallistettiin 1980-luvulla ja sen uudisrakennus valmistui vuonna 1995. Taidekoulusta tuli osa SAMKia vuonna 1997. Kampuksella on noin 130 kulttuurialan opiskelijaa.

#### Kuninkaisten kampus
SAMK tarjoaa Huittisissa koulutusta Kuninkaisten koulutus- ja kulttuurikeskuksessa. Kampuksella sijaitsee liiketoimintayksikkö ja sen tiedekirjasto. SAMK:n lisäksi keskuksessa toimivat Huittisten ammatti- ja yrittäjäopisto ja Sataopisto. Kuninkaisten kampus järjestää verkko-opetusta. Digikampuksella on yli 500 liiketaloudenopiskelijaa. Opetuksessa hyödynnetään HILL-verkkoluentojärjestelmää. SAMKissa käyttää HILL-ympäristöä luentojen, seminaarien ja ohjausten järjestämiseksi verkossa. IBM:n ja Cisco Systemsin kanssa toteutettu HILL hyödyntää oppimisalustaa, joka mahdollistaa sekä luentojen reaaliaikaisen lähetyksen että niiden saatavuuden nauhoituksina verkossa 24/7. 

### Tutkimustoiminta
SAMK panostaa teollisuuden uudistumista tukeviin koulutuksiin ja tutkimus-, kehittämis- ja innovaatiotoimintaan. Se pitää toimintansa vahvuuksina osaamista yrittämisestä ja startupeista, digitaalisesta kampuksesta ja verkko-opetuksesta. Vuosittain se tekee yhteistyötä noin 500 organisaation kanssa. SAMKin osaamisalueet perustuvat hyvinvoiviin ihmisiin ja uudistuvaan teollisuuteen.

SAMKin julkaisusarja koostuu tutkimuksista, raporteista oppimateriaaleista ja muista julkaisuista. Lisäksi SAMK toimittaa ja tuottaa muun muassa lehtiä, esitteitä ja oppaita. Suurin osa julkaisuista on avoimesti luettavissa Theseus.fi-palvelussa.

SAMKin TKI-toiminta on keskittynyt kuuteen tutkimuskeskukseen.

#### Tutkimuskeskus WANDER
Tutkimuskeskus Wanderin tki-toiminta liittyy veteen, materiaaleihin sekä sisätilojen hygieniaan. Keskus aloitti toimintansa vuonna 2005 Vesi-Instituuttina. Vuonna 2009 Raumalla toimivan yksikön nimeksi vaihtui Vesi-Instituutti Wander. Vuodesta 2011 lähtien Wander on tutkinut myös terveellisten sisäympäristöjen suunnittelua ja rakentamista. Keskus on saanut rahoitusta esimerkiksi Tekesiltä ja se on jakanut vesitietoa esimerkiksi selainpohjaisessa Vesikoulussa.

#### RoboAI tutkimus- ja tuotekehityskeskus
Porissa toimiva RoboAI tutkimus- ja tuotekehityskeskus on keskittynyt automaatioon, robotiikkaan ja tekoälyyn. Vuonna 2018 perustettu keskus toimi aluksi Robocoast-nimellä. Keskus toimii yhdessä Tampereen yliopiston ja Prizztechin kanssa. Keskuksessa toimii myös hyvinvointi- ja terveysteknologialla toimiva RoboAI Health ja maakunnan teknologiametalli- ja akkuklusteria tukeva RoboAI Green.

Opetus- ja kulttuuriministeriö on myöntänyt SAMK:ille rahoitusta tekoälyn hyödyntämiseen lääketieteellisessä tutkimuksessa. Tutkimuksessa selvitetään, miten eri lääkkeet vaikuttavat potilaisiin, monilääkitykseen liittyviä riskejä sekä hoitotapojen muutosten vaikutuksia. Tutkimushankkeessa toteutetaan testiympäristö potilas- ja terveystietojen toisiokäytölle. SAMKin RoboAI-yhteiskäyttölaboratorion lisäksi testiympäristössä hyödynnetään Turun yliopistollisen keskussairaalan Auria-tietoallasta sekä Tieteen tietotekniikan keskus CSC:n supertietokoneita.

RoboAI tekee yhteistyötä kehitysyhtiö Prizztechin koordinoiman Robocoast-verkoston kanssa. Tammikuussa 2022 siihen kuului yli sata satakuntalaista automaatio-, robotti-, tekoäly-, sensori- ja IoT-yritystä.

#### Matkailun kehittämiskeskus
Vuonna 2021 toimintansa aloittanut Matkailun kehittämiskeskus on keskittynyt kestävään ja vastuulliseen matkailuun ja matkailun digitaaliseen kehitykseen. Satakunnan ammattikorkeakoulu oli aloittanut TKI-toimintansa maakunnan matkailun parissa jo vuonna 2013.

#### Merilogistiikan tutkimuskeskus
Keväällä 2021 toimintansa aloittanut Satakunnan ammattikorkeakoulun Merilogistiikan tutkimuskeskus on keskittynyt merenkulkuun, logistiikkaan ja huoltovarmuuteen, joita se tarkastelee tehokkuuden, ympäristöystävällisyyden ja turvallisuuden näkökulmista. Rauman kampuksella sijaitsevassa keskuksessa toimii kolme tutkimusryhmää: älykäs merenkulku, logistiikka ja automaatio. Keskus hyödyntää Rauman yhteiskäyttösimulaattoreita ja RoboAIn yhteiskäyttölaboratorioita.

Vuonna 2017 keskuksen EU-rahoitteinen Seahorse-projekti sai kansainvälisen merenkulun turvallisuuspalkinnon.

#### Tiedolla johtamisen keskus
Alkuvuonna 2022 perustettu Tiedolla johtamisen keskus pyrkii parantamaan organisaatioiden kilpailukykyä, tehokkuutta, tuottavuutta ja työhyvinvointia hyödyntämällä tietoa, dataa ja ajattelua.

#### Ihmisen toimintakyvyn tutkimuskeskus
SAMKin uusin tutkimuskeskus on vuonna 2023 toimintansa aloittanut Ihmisen toimintakyvyn tutkimuskeskus. Se keskittyy työikäisten hyvinvointiin ja toimintakykyyn. Se on tutkinut esimerkiksi ruokailutottumusten vaikutusta työkykyyn.

### Kirjasto
Satakunnan ammattikorkeakoulun kirjasto on tieteellinen kirjasto ja toimii opetuksen, opiskelun ja tutkimuksen tukena. Sen aineisto painottuu ammatilliseen ja tieteelliseen liiketoiminnan, kulttuurin, sosiaali- ja terveysalan sekä tekniikan ja merenkulun aineistoihin. Kirjasto toimii kaikilla SAMKin kampuksilla ja netissä. Kirjaston painettu ja digitaalinen aineisto, mukaan lukien opiskelijoiden opinnäytetyöt, on opiskelijoiden, henkilöstön ja tiedontarvitsijoiden käytettävissä. Kirjaston aineisto sisältyy Finna-tiedonhakupalveluun. Opiskelijoiden opinnäytetöitä voi lukea Theseus.fi-palvelussa.

### Opiskelijakunta
Ammattikorkeakoulun opiskelijatoiminnasta lakisääteisesti vastaavana opiskelijakuntana toimii Satakunnan ammattikorkeakoulun opiskelijakunta SAMMAKKO.

## Koulutus

Vuonna 2025 Satakunnan ammattikorkeakoulun opetuksen osaamisalueita ovat: 
* hyvinvointi ja kulttuuri
* liiketoiminta ja johtaminen
* teknologia ja merenkulku

SAMKissa voi opiskella suomeksi ammattikorkeakoulututkinnon päiväopetuksessa, jossa opiskelu on kokopäiväistä, tai monimuoto-opintoina, jolloin opinnot voi suorittaa työn ohessa, pääsääntöisesti ajasta ja paikasta riippumatta, ja ohjaus tapahtuu verkon välityksellä - joissain koulutusohjelmissa näin voi suorittaa kaikki opinnot. Sen sijaan englanniksi voi AMK-tutkinnoissa opiskella vain päivätoteutuksessa, kun taas YAMK-tutkinnoissa voi opiskella päivä- tai monimuotona.

Ylempää ammattikorkeakoulututkintoa suorittamaan voi hakea, kun alan työkokemusta on vähintään kahden vuoden ajalta ammattikorkeakoulu- tai korkeakoulututkinnon suorittamisen jälkeen.

Tutkintoaan voi täydentää erikoistumiskoulutuksilla, joita on tarjolla eri aihealueilta. Ammattikorkeakouluopintoja voi suorittaa myös avoimessa ammattikorkeakoulussa. Avoimen AMK:n opintopisteitä voi sisällyttää myöhemmin tutkinto-opintoihin.

Diplomi-insinöörikoulutusta tarjotaan muun muassa konetekniikan ja automatiikan ja robotiikan aloilla. Energia-alan robotiikkasovelluksiin keskittyvä diplomi-insinöörin koulutus toteutetaan yhdessä Vaasan yliopiston kanssa.

Tohtorikoulutusta järjestetään yhdessä Åbo Akademin kanssa.

Esimerkkejä koulutuksista:
*Huittisissa kokonaan etänä toteutettava liiketalouden koulutus oli kevään 2020 yhteishaussa SAMK:in suosituin koulutusohjelma, päiväopetuksessa suosituin linja oli fysioterapian koulutus.
*Vuodesta 2021 lähtien SAMK on tarjonnut maakunnan teollisuusyrityksille maksutonta koulutusta muun muassa kestävästä kehityksestä, Digitalisaatiosta, robotiikasta ja automaatio-osaamisesta. Muovi- ja komposiittiteollisuudelle, ruokaketjulle ja metalli- ja rakennustuoteteollisuudelle suunnattua koulutusta varten saatiin rahoitusta Euroopan sosiaalirahastosta.
*Vuonna 2016 tarjolla oli neljä englanninkielistä koulutusalaa: Physiotherapy, International Business, Business Management and Entrepreneurship ja Information Technology.
*Tekniikan kandikoulutusta alettiin pilotoida vuonna 2023. 
*Vuonna 2022 SAMKiin myönnettiin koulutusvastuu tieto- ja viestintätekniikan insinööri (amk) -koulutukseen.

## Tunnustuksia
*DNV Business Assurance Management System Certificate on myöntänyt ISO 9001:2015 -mukaisen sertifikaatin Satakunnan ammattikorkeakoulun opetus-, tutkimus- ja aluekehitystoiminnoille ja niitä tukeville palveluille. 
*Helmikuussa 2016 Kansallinen koulutuksen arviointikeskus (Karvi) myönsi auditoinnissaan SAMKille laatuleiman, joka oli voimassa seuraavat kuusi vuotta. Vuonna 2022 SAMK läpäisi auditoinnin uudelleen.
*Opetusministeriö on myöntänyt Satakunnan ammattikorkeakoululle aluekehitysvaikutuksen huippuyksikkö -palkinnon (2001–2002) ja koulutuksen laatuyksikkö -palkinnon International Business and Marketing Logistics -koulutusohjelmalle (2002–2003) ja innovatiivisesta pedagogisesta ratkaisusta Yrityskiihdyttämölle (2005–2006).
*SAMK:in opetuksen laatu valittiin Suomen ammattikorkeakoulujen parhaaksi ammattikorkeakouluista vuonna 2020 valmistuneille opiskelijoille tehdyssä palautekyselyssä. SAMK oli sijoittunut samassa kyselyssä kärkisijoille aiempinakin vuosina.

## Lähteet

## Aiheesta muualla
* SAMKin verkkosivut
* Sammakko – Satakunnan ammattikorkeakoulun opiskelijakunta
* samk.kuvat.fi Kuvia SAMKista
* Verkko-opiskelun aihepiireistä lisää
* Opiskelijoiden opinnäytetyöt Theseus.fi-palvelussa